b'\n_START_ARTICLE_\nRomualdas Ra\xc5\xbeukas\n_START_SECTION_\nBiografija\n_START_PARAGRAPH_\nBaig\xc4\x97 Salom\xc4\x97jos N\xc4\x97ries vidurin\xc4\x99 mokykl\xc4\x85, Vilniaus universiteto Medicinos fakultet\xc4\x85. Tobulinosi ir studijavo aspirant\xc5\xabroje Maskvoje, SSRS moksl\xc5\xb3 akademijos Neurochirurgijos akademijoje. 1985 m. apgyn\xc4\x97 medicinos moksl\xc5\xb3 kandidato disertacij\xc4\x85._NEWLINE_1985 m. gydytojas Vilniuje. Nuo 1986 m. Rygos medicinos instituto mokslo darbuotojas. Aktyviai \xc4\xafsijung\xc4\x97 \xc4\xaf Latvijos lietuvi\xc5\xb3 kult\xc5\xabros draugijos veikl\xc4\x85, prisid\xc4\x97jo steigiant Latvijos taut\xc5\xb3 kult\xc5\xabros draugij\xc5\xb3 s\xc4\x85jung\xc4\x85, i\xc5\xa1rinktas jos generaliniu sekretoriumi. Nuo 1988 m. Latvijos atgimimo jud\xc4\x97jimo \xe2\x80\x93 Liaudies fronto dalyvis. Antrajame Liaudies fronto suva\xc5\xbeiavime i\xc5\xa1rinktas jud\xc4\x97jimo valdybos nariu, 1990\xe2\x80\x931992 m. antrasis Liaudies fronto pirmininkas, pakeit\xc4\x99s \xc5\xa1iame poste Dain\xc4\xaf Ivan\xc4\x85._NEWLINE_Latvijai atgavus nepriklausomyb\xc4\x99, gr\xc4\xaf\xc5\xbeo prie profesin\xc4\x97s neurochirurgo veiklos Rygos ligonin\xc4\x97se. 1993 m. Latvijos medicinos moksl\xc5\xb3 akademijos taryba jam pripa\xc5\xbeino medicinos moksl\xc5\xb3 daktaro laipsn\xc4\xaf._NEWLINE_1997 m. nuo Latvijos kelio partijos i\xc5\xa1rinktas Rygos d\xc5\xabmos deputatu, Latvijos kelio frakcijos pirmininkas. 1998 m. i\xc5\xa1rinktas 7-ojo Latvijos Seimo deputatu, Latvijos delegacijos Baltijos asambl\xc4\x97joje pirmininkas, tris kartus \xe2\x80\x93 Baltijos asambl\xc4\x97jos pirmininkas. 2001\xe2\x80\x932002 m. Latvijos Seimo pirmininko pavaduotojas. Nuo 2003 m. Latvijos gynybos ministerijos Tarptautini\xc5\xb3 santyki\xc5\xb3 departamento darbuotojas, kuravo ry\xc5\xa1ius su Baltarusija, Ukraina ir Kaukazo respublikomis._NEWLINE_2009 m. nuo Pilie\xc4\x8di\xc5\xb3 s\xc4\x85jungos i\xc5\xa1rinktas J\xc5\xabrmalos d\xc5\xabmos deputatu. 2010 m. gegu\xc5\xbe\xc4\x97s-rugs\xc4\x97jo m\xc4\x97n. J\xc5\xabrmalos d\xc5\xabmos pirmininkas.  2011 m. rugs\xc4\x97jo m\xc4\x97n. Vid\xc5\xbeem\xc4\x97s apygardoje i\xc5\xa1rinktas Latvijos Seimo nariu. _NEWLINE_\xc5\xbdmona Inguna, Latvijos universiteto Medicinos fakulteto docent\xc4\x97. Dukra Danut\xc4\x97, s\xc5\xabnus Martynas.'